સૂરજબાની ચિઠ્ઠીએ સલોનીને ઊંડા વિચારમાં ગરકાવ કરી દીધી,એણે જ્યારે ગ્રુપ બનાવ્યું ત્યારે એના મનમાં કોઈ ફોર્મેટ કે રુલ્સ ન હતા,પોતાના કોચલામાં કેદ થઈને દુનિયાના પ્રવાહથી, અરે પોતાના કુટુંબીજનોની ધસમસતી જિંદગીની અડફટે યઢી ન જવાય એટલા માટે ડરીને અળગા રહેતા મા-બાપને @ home ફીલ થાય એવા પ્રયત્ન કરવા હતા,બાકી બધું ધીરે ધીરે એની જાતે જ આકાર લઈ રહ્યું હતું.એને સૂરજબામાં બાણું વર્ષે ધબકી રહેલો જીવનપ્રવાહ ભીંજવી ગયો.સૂરજબા કચ્છ-રાજસ્થાનની બોર્ડરના નાનકડા ગામમાં જન્મ્યા હતા,બહુ જ નાની ઉંમરે પરણાવી દેવામાં આવેલા.છ બાળકો ,ચાર દિકરા અને બે દિકરીઓ જીવ્યા હતા,જન્મીને પહેલા જ છ મહીનામાં કેટલાં મરી ગયા,હવે યાદ પણ ન હતું.એમની ચોથી પેઢી પરણવા જેવડી થઈ ગઈ હતી.પોતાનો દિકરો સિત્તેરની ઉંમરે પહોંચ્યો હતો,એ પૌત્રના ઘરે રહેતા હતા,પોતાના કામ જાતે જ કરવાનો આગ્રહ રાખતાં,લાકડી લઈને અચૂક ચાલવા નીકળી પડતા,બધાં સાથે બેસતાં ,બધાંની વાતો ધ્યાનથી સાંભળીને યાદ રાખતાં અને ફરી મળે ત્યારે એ જ વાત આગળ ચલાવતાં.એમના દિકરા વસનજીની એકોતેરમી વર્ષગાંઠ ઉજવી ત્યારે સલોની અને બધાં મૅમ્મબર્સે મળીને એમનું ચૅમ્પિયન તરીકે શાલ ઓઢાડી સન્માન કર્યું ત્યારે એમના મોંની એક એક કરચલી મલકી ઊઠી.કહેવા માંડ્યા હું વળી શાની ચૅમ્પિયન,એટલે વસનજીના ખાસ મિત્ર અગરવાલઅંકલ બોલવા ઊભા થયા; બા તમે આટલી ઉંમરે જે રીતે આનંદથી જીવો છો,બધાંને યાદ કરીને પ્રેમથી મળો છો ,બાણું વરસે હાથ-પગ-મગજ આટલાં સાબૂત રાખ્યાં એટલે ચૅમ્પિયન તો ખરાં જ ને સાંજ પડે રોજ બધાંને મળો ત્યારે બાળપણનો જમાનો કેવો હતો તેની વાતો કરશો તો બાળકોને ફૅરીટેલ્સ જેવી જ મઝા આવશે.તમારું અમારા ગ્રુપમાં સ્વાગત છે,આ ઑફિસમાં જયારે આવવું હોય ત્યારે આવી જજો,એવું નથી કે બધાએ કોઈને કોઈ ક્લાસ ચલાવવા જ પડે!એ બોલીને બેઠા એટલે નાયરઅંકલ ઊભા થયા. એ કહે મારે બે ગુડ ન્યૂઝ આપવાના છે એક,આપણા ગ્રુપ ઈન્સ્યોરન્સનું નક્કી થઈ ગયું છે બીજું એના ભાગ રુપે જ આવતા અઠવાડિયે બધાના કમ્પ્લીટ હેલ્થ ચૅકઅપ માટે નજીકનાં જ સેન્ટરમાં જવાનું છે,આપણા ગ્રુપ માટે લાવવા-લઈ જવા મિનીબસની વ્યવસ્થા થઈ ગઈ છે,બાર કલાક કાંઈ ખાવા-પીવાનું નહીં,દેસાઈભાઈ સવારની ચા ન પી લેતા,બધા દેસાઈકાકા સામે જોઈ હસવા માંડયા અને આનંદથી છૂટાં પડયાં.